AP ปักธงรายได้ปี 61 แตะ 2.81 หมื่นลบ. เดินหน้า 34 โครงการใหม่
AP ปักธงรายได้ปี 61 แตะ 2.81 หมื่นลบ. เดินหน้าผุด 34 โครงการใหม่ มูลค่า 4.90 หมื่นลบ. พร้อมเผยโฉม 12 โครงการแรก มูลค่า 14,900 ล้านบาท ในช่วงครึ่งแรกปีนี้
6 ก.พ. 2561

นายอนุพงษ์ อัศวโภคิน ประธานเจ้าหน้าที่บริหาร บริษัท เอพี (ไทยแลนด์) จำกัด (มหาชน) หรือ AP เปิดเผยว่า ในปี 2561 บริษัทตั้งเป้าหมายยอดขายไว้ที่ 33,500 ล้านบาท และตั้งเป้าหมายรายได้ไว้ที่ 28,100 ล้านบาท โดยมีแผนเปิดตัวโครงการใหม่ จำนวน 34 โครงการ มูลค่าโครงการรวม 49,000 ล้านบาท ประกอบด้วยโครงการคอนโดมิเนียม 4 โครงการ มูลค่า 19,000 ล้านบาท และโครงการแนวราบ 30 โครงการ มูลค่า 30,000 ล้านบาท
ทั้งนี้ ในช่วงครึ่งแรกของปี บริษัทมีแผนเปิดตัวโครงการใหม่ 12 โครงการ มูลค่า 14,900 ล้านบาท โดยเป็นโครงการแนวราบ 10 โครงการ ประกอบด้วยบ้านเดี่ยว 2 โครงการ และทาวน์โฮม 8 โครงการ มูลค่ารวมประมาณ 9,900 ล้านบาท และโครงการคอนโดมิเนียม 2 โครงการ
สำหรับปัจจัยที่ส่งผลให้ยอดขายของบริษัทเติบโตแบบก้าวกระโดดในปีนี้ จะมาจากการเติบโตของยอดขายจากโครงการแนวราบและโครงการทาวน์โฮม รวมถึงความสำเร็จในการเปิดตัวคอนโดมิเนียมแบรนด์ LIFE จำนวน 3 โครงการ ได้แก่ LIFE ลาดพร้าว, LIFE วิทยุ และ LIFE อโศก-พระราม 9 ซึ่งทั้ง 3 โครงการสามารถปิดการขายได้ประมาณ 90% ตลอดจนสินค้าที่อยู่ระหว่างการพัฒนา (Ongoing Projects) อีกกว่า 90 โครงการ ที่มีส่วนสำคัญช่วยผลักดันสู่ความสำเร็จครั้งนี้ถือว่าประสบความสำเร็จเกินเป้าหมายที่ตั้งไว้
ขณะที่ผลการดำเนินงานในปี 60 ที่ผ่านมา บริษัทสามารถสร้างยอดขายรวมของสินค้าทั้งกลุ่มคอนโด และแนวราบได้มากถึง 42,900 ล้านบาท นับเป็นสถิติสูงสุดครั้งใหม่ เกินจากเป้าหมายยอดขายเดิมที่ตั้งไว้ในปี 60 คือ 26,000 ล้านบาท หรือโตขึ้น 92% หากเทียบกับยอดขายปี 59 ที่ทำได้ 22,365 ล้านบาท
 
 